
Text rozhodnutia
Súd: Krajský súd Bratislava Spisová značka: 8Sd/60/2014 Identifikačné číslo súdneho spisu: 1014200622 Dátum vydania rozhodnutia: 20. 10. 2015 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2015:1014200622.3 Uznesenie Krajský súd v Bratislave v právnej veci navrhovateľa: H.. O. J., nar. XX.XX.XXXX, bytom P. XXXXX/X, XXX XX O., zast. JUDr. Júliusom Jánošíkom, advokátom, Klincová 35, 821 08 Bratislava, proti odporkyni: Sociálna poisťovňa - ústredie, ul. 29. augusta 8, 813 63 Bratislava, o starobný dôchodok, takto r o z h o d o l : Súd konanie z a s t a v u j e . Odporkyňa je povinná zaplatiť navrhovateľovi trovy konania vo výške 281,48 Eur na účet jeho právneho zástupcu do troch dní od právoplatnosti tohto uznesenia. o d ô v o d n e n i e : Navrhovateľ svojím návrhom doručeným súdu dňa 23.04.2014 žiadal preskúmať rozhodnutie odporkyne číslo XXX XXX XXXX X zo dňa 14.02.2014, ktorým mu bola znížená suma starobného dôchodku na sumu 18,80 Eur mesačne. Podaním zo dňa 09.09.2015 navrhovateľ zobral odvolanie v celom rozsahu späť, konanie žiadal zastaviť a zaviazať odporkyňu na náhradu trov konania vo výške 281,48 Eur. Odporkyňa nemala námietky k zastaveniu konania. Súd podľa § 250d ods. 3 v spojení s § 250h ods. 2 a § 250l ods. 2 O.s.p. konanie zastavil. Nakoľko odporkyňa rozhodnutím číslo XXX XXX XXXX zo dňa 02.07.2015 vyhovela navrhovateľovi vo veci zvýšenia starobného dôchodku, navrhovateľ vzal návrh vo veci samej, ktorý bol podaný dôvodne, späť. Podľa § 246c ods. 1 prvej vety O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 146 ods. 1 písm. c) O.s.p. žiaden z účastníkov nemá právo na náhradu trov konania podľa jeho výsledku, ak konanie bolo zastavené. Podľa § 146 ods. 2 druhá veta O.s.p. ak sa však pre správanie odporcu vzal návrh späť, ktorý bol podaný dôvodne, je povinný uhradiť trovy konania odporca. Súd priznal navrhovateľovi náhradu trov konania pozostávajúcu z trov právneho zastupovania nasledovne: - z odmeny advokáta podľa § 11 ods. 4 vyhlášky Ministerstva spravodlivosti Slovenskej republiky č. 655/2004 Z.z. o odmenách a náhradách advokátov za poskytovanie právnych služieb v znení účinnom ku dňu vykonania úkonu (ďalej len „vyhláška č. 655/2004 Z. z.“) za 3 úkony právnej služby v roku 2015 (prevzatie a príprava zastúpenia zo dňa 28.04.2015, vyjadrenie vo veci zo dňa 06.05.2015, späťvzatie odvolania zo dňa 09.09.2015): 3 x 61,85 Eur + režijný paušál 3 x 8,39 Eur = 210,72 + 20% DPH, t.j. celkom 252,86 Eur, podľa § 13a ods. 4 druhá veta vyhlášky za 1 úkon právnej služby v roku 2015 (pojednávanie zo dňa 19.05.2015, ktoré bolo odročené bez prejednania veci): 1 x 15,46 Eur + režijný paušál 1 x 8,39 Eur = 23,85 Eur + 20% DPH, t.j. celkom 28,62 Eur. Náhrada trov konania spočívajúcich v trovách právneho zastúpenia predstavuje celkovo sumu 281,48 Eur. Súd poznamenáva, že navrhovateľ mal nárok na náhradu trov právneho zastúpenia podľa § 11 ods. 4 prvá veta citovanej vyhlášky za rok 2015 v sume 64,53 Eur a podľa § 13a ods. 4 druhá veta vyhlášky za rok 2015 v sume 16,13 Eur ale vzhľadom na viazanosť súdu návrhom účastníka konania v zmysle § 153 ods. 2 v spojení s § 167 ods. 2 O.s.p. súd priznal navrhovateľovi náhradu v uplatnenej výške. O trovách konania rozhodol súd podľa ustanovenia § 250k ods. 1 O. s. p. v spojení s § 246c ods. 1 vety prvej a § 146 ods. 2 druhej vety O.s.p. tak, že odporkyňa je povinná zaplatiť náhradu trov konania navrhovateľovi v celkovej výške 281,48 Eur na účet právneho zástupcu zmysle § 149 ods. 1 O.s.p. v spojení s § 246c ods. 1 veta prvá O.s.p. v lehote troch dní od právoplatnosti tohto uznesenia. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave, písomne, dvojmo.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1014200622.3 (dáta aktuálne k 2. 11. 2026). Záväzné je znenie zverejnené súdom.




